Trump sier nei til Tiktok-forbud i USA. Partiet hans vil trolig vedta det likevel.
Noe veldig uvanlig er i ferd med å skje i Washington: Demokrater og republikanere står samlet i en sak – med Donald Trump på sidelinjen. Nyhetsmeldingen kom som en overraskelse før helgen: Samtlige 50 medlemmer av en underkomité i Representantenes hus var enige om et lovforslag. Sånt er sjelden kost i Kongressen, der de to partiene er uenige om det meste. Forslaget var dette: Den populære meldingstjenesten Tiktok må løsrives fra selskapets kinesiske eiere. Skjer ikke det, må Tiktok forbys i USA. Allerede på onsdag skal saken opp til avstemning i Representantenes hus. Der blir den trolig vedtatt med sterk støtte fra både republikanerne og demokratene. Deretter må saken opp til debatt i Senatet. Hvis også de stemmer «ja», har president Joe Biden sagt at han vil underskrive loven. Tiktok har over 150 millioner aktive brukere i USA. Mange tjener gode penger på å selge varer og tjenester på denne plattformen. Et Tiktok-forbud vil dermed ha stor betydning. Det er andre og mye større ting som spiller inn. Denne saken handler om to store politiske dragkamper: Kampen mellom USA og Kina. Og kampen mellom Donald Trump og resten av det politiske USA. Trump mot røkla For å ta det siste først: Donald Trump ønsker ikke et Tiktok-forbud. Det kan virke overraskende. I august 2020 forsøkte han nemlig å gjøre det samme selv. Men presidentordren hans ble skutt ned av rettsvesenet, og det ble dermed ikke noe forbud.  Nå ser Trump ut til å ha endret mening. I et intervju med CNBC mandag forklarte han hvorfor: – Uten Tiktok blir Facebook større, og jeg anser Facebook som en folkefiende, sammen med mange av mediene, sa Trump. Facebook-eier Meta utestengte Trump fra sine sosiale medier, som også inkluderer Instagram, i januar 2021. Årsaken var de usanne påstandene hans om at 2020-valget var preget av fusk og at det egentlig var han som vant. Selv om han har sluppet til på disse plattformene igjen tyder uttalelsene hans mandag på at han fortsatt er sint på Meta. I forrige uke kalte han selskapets sjef, Mark Zuckerberg, for «Zuckerschmuck». Donald Trump er republikanernes presidentkandidat ved årets valg og partiets utvilsomt mektigste lederskikkelse. Resten av partiet har dermed fått en utfordring i fanget når de nå jobber for å få på plass et Tiktok-forbud. Kina mot USA Grunnen til at de likevel ser ut til å gå i den retningen, handler om noe som er enda større enn Trump: Den geopolitiske maktkampen mellom USA og Kina. Amerikanske myndigheter frykter at deres politiske innflytelse i verden skal svekkes samtidig som Kina øker sin makt. Samtidig er de redde for at Kina skal påvirke amerikanerne i USA. De siste ukene har Biden-administrasjonen slått alarm om både kinesiske biler og de Kina-produserte kranene som brukes i amerikanske havner. Myndighetene frykter at mobile moduler i disse produktene kan brukes til å spionere på amerikanere. Tirsdag ble det også klart at amerikanske etterretningsmyndigheter ikke kan utelukke at Kina bruker TikTok til å påvirke det amerikanske valget, ifølge etteretningsdirektør Avril Haines. Frykten er også stor for at informasjon og brukerdata på Tiktok kan havne hos kinesiske myndigheter. En kinesisk etterretningslov fra 2017 pålegger alle kinesiske selskaper å utlevere informasjon til Beijing-myndighetene dersom de får beskjed om det. Det gjelder også Bytedance, som eier Tiktok. Lovforslaget om Tiktoks fremtid i USA blir derfor et spørsmål om nasjonal sikkerhet, ifølge mange amerikanske politikere. Blant dem som støtter forslaget, er den mektige republikaneren Mike Johnson. Han er speaker i Representantenes hus. Før helgen oppsummerte han saken slik: – Det er et viktig tverrpolitisk tiltak for å ta et oppgjør med Kina, vår største geopolitiske fiende, som aktivt undergraver vår økonomi og sikkerhet. Senatet kan stanse forslaget Det største hinderet for et Tiktok-forbud ser ut til å være Senatet. Der må et flertall av de 100 senatorene enes om den samme teksten som Representantenes hus har vedtatt, før lovforslaget kan sendes til president Biden. Foreløpig virker imidlertid flere senatorer – fra begge partier – ganske skeptiske, ifølge nettstedet Politico. Republikaneren Josh Hawley sier at det er lite sannsynlig at lovforslaget blir tatt opp til diskusjon i Senatet i sin nåværende form. – Det er en koalisjon av oss som er sterkt for dette, men det er også en solid koalisjon av folk som ikke ønsker det, sa han.
Både demokrater og republikanere vil at Tiktok skal løsrives fra kinesiske eiere eller forbys i USA. De mener dette handler om nasjonal sikkerhet. Donald Trump går imot forslaget. Han mener at et Tiktok-forbud vil styrke Facebook, som han omtaler som en «folkefiende». Selv om forslaget ser ut til å passere i Representantenes hus denne uken, er flere senatorer skeptiske.